Source: http://skolenie.slov-lex.sk/pravne-predpisy/SK/ZZ/2014/171/
Timestamp: 2019-10-15 16:05:24+00:00
Document Index: 15852320

Matched Legal Cases: ['§ 38', '§ 25', '§ 25', '§ 33', '§ 33', 'čl. 101', '§ 4', '§ 3', '§ 2', 'čl. 101', 'čl. 101', '§ 2', '§ 4', 'čl. 101', '§ 8', 'čl. 102', '§ 38', '§ 38', '§ 3']

171/2014 Z.z. - Vyhláška Protimonopolného úradu Slo... - Slov-lex
171/2014 Z.z.
171/2014 Z. z.
z 19. júna 2014,
ktorou sa ustanovujú podrobnosti o podmienkach urovnania
Protimonopolný úrad Slovenskej republiky (ďalej len „úrad“) podľa § 38e zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 151/2014 Z. z. (ďalej len „zákon“) ustanovuje:
V konaní začatom podľa § 25 ods. 1 zákona (ďalej len „konanie“) vo veci porušenia zákona sa rokovanie o urovnaní (ďalej len „rokovanie“) začína
návrhom úradu na začatie rokovania doručeným účastníkovi konania podľa § 25 ods. 3 zákona (ďalej len „účastník“) alebo
žiadosťou účastníka na začatie rokovania doručenou úradu.
Ak sa začalo rokovanie podľa odseku 1 písm. a), účastník sa v určenej lehote vyjadrí, či má záujem o rokovanie. Na vyjadrenie doručené po uplynutí tejto lehoty sa neprihliada. Márnym uplynutím lehoty určenej na vyjadrenie sa rokovanie považuje za skončené.
Žiadosť na začatie rokovania sa podáva kedykoľvek v priebehu konania, najneskôr však do uplynutia lehoty na vyjadrenie účastníka k výzve pred vydaním rozhodnutia podľa § 33 zákona. Žiadosti doručené po uplynutí tejto lehoty sa nezohľadnia.
Ak sa vedie rokovanie pred tým, ako bola účastníkovi doručená výzva pred vydaním rozhodnutia podľa § 33 zákona, účastníkovi sa poskytnú predbežné závery konania. Účastník sa v určenej lehote môže vyjadriť, či chce pokračovať v rokovaní. Márnym uplynutím lehoty určenej úradom sa rokovanie považuje za skončené.
Návrh urovnania predložený účastníkovi úradom v závere rokovania obsahuje popis porušenia zákona alebo čl. 101 alebo 102 Zmluvy o fungovaní Európskej únie vrátane jeho trvania, ktoré úrad považuje za preukázané, a pokutu, ktorú mu úrad zamýšľa v predmetnom konaní uložiť podľa § 4.
Účastník sa môže vyjadriť k návrhu urovnania alebo môže predložiť vyhlásenie podľa § 3 v určenej lehote. Ak sa účastník v určenej lehote nevyjadrí alebo písomne oznámi, že s návrhom urovnania nesúhlasí, rokovanie sa považuje za skončené.
Ak účastník s návrhom urovnania súhlasí, doručí úradu v lehote podľa § 2 ods. 3 písomné vyhlásenie o svojej účasti na porušení zákona alebo čl. 101 alebo 102 Zmluvy o fungovaní Európskej únie a prizná svoju zodpovednosť za takéto konanie. Vyhlásenie je možné urobiť aj ústne do zápisnice.
označenie účastníka,
priznanie účasti na porušení zákona alebo čl. 101 alebo 102 Zmluvy o fungovaní Európskej únie, ako bolo vymedzené v návrhu urovnania,
súhlas s pokutou uvedenou v návrhu urovnania a
vyhlásenie účastníka o tom, že ho úrad dostatočne informoval o predbežných záveroch podľa § 2 ods. 1 a poskytol mu primeraný čas na vyjadrenie sa k týmto záverom.
Ak majú viacerí účastníci spoločného zástupcu a urobia spoločné vyhlásenie, náležitosti podľa odseku 2 sa uvedú osobitne za každého účastníka.
Ak obsah písomného vyhlásenia zodpovedá návrhu urovnania, účastník sa upovedomí o tom, že jeho vyhlásenie bolo akceptované. Doručením upovedomenia o akceptovaní vyhlásenia sa rokovanie považuje za skončené urovnaním.
Ak sa rokovanie neskončí urovnaním, neprihliada sa na ďalšie žiadosti účastníka, s ktorým bolo rokovanie skončené.
Ak sa rokovanie skončí urovnaním, pokuta, ktorá by bola inak účastníkovi uložená, sa zníži o 30 % v konaní vo veci dohody obmedzujúcej súťaž podľa § 4 ods. 1 zákona alebo čl. 101 Zmluvy o fungovaní Európskej únie uzatvorenej medzi podnikateľmi, ktorí na účely dohody podnikajú na rovnakej úrovni výrobného reťazca alebo distribučného reťazca, a v konaní vo veci zneužitia dominantného postavenia podľa § 8 ods. 3 zákona alebo čl. 102 Zmluvy o fungovaní Európskej únie.
Pokuta, ktorá by bola inak účastníkovi uložená, sa zníži o 50 %, ak sa rokovanie skončí urovnaním v prípadoch iných ako v odseku 1.
Ak účastník, ktorý navrhol urovnanie a zároveň požiadal o zníženie pokuty podľa § 38d ods. 2 zákona, pokuta sa zníži na základe urovnania zo sumy pokuty zníženej podľa § 38d ods. 2 zákona.
Ak nedôjde k urovnaniu, na vyhlásenie účastníka podľa § 3 ods. 1 a 2 sa neprihliada.
Číslo: 171/2014 Z. z.
Názov: Vyhláška Protimonopolného úradu Slovenskej republiky, ktorou sa ustanovujú podrobnosti o podmienkach urovnania
Dátum schválenia: 19.06.2014